
Valsts tiesu medicīnas ekspertīzes centra nolikums
Izdoti saskaņā ar Valsts pārvaldes iekārtas likuma 16.panta pirmo daļu
I. Vispārīgie jautājumi
· 1. Valsts tiesu medicīnas ekspertīzes centrs (turpmāk - centrs) ir veselības ministra pakļautībā esoša tiešās pārvaldes iestāde.
(MK 14.02.2006. noteikumu Nr.138 redakcijā)
· 2. Centra darbības mērķis ir tiesu medicīnisko un bioloģisko ekspertīžu un izpētes nodrošināšana, ārstniecības iestāžu nodrošināšana ar audu transplantātiem, zinātniskās pētniecības veikšana un pēcdiploma izglītības organizēšana tiesu medicīnas jomā.
(MK 19.10.2011. noteikumu Nr.824 redakcijā)
II. Centra funkcijas, uzdevumi un tiesības
· 3. Centram ir šādas funkcijas: 
· 3.1. veikt tiesu medicīniskās ekspertīzes;
· 3.2. organizēt zinātnisko darbu un pēcdiploma izglītību tiesu medicīnas jomā;
· 3.3. sniegt konsultatīvu palīdzību tiesu medicīnas jomā tiesībaizsardzības un ārstniecības iestādēm;
· 3.4. iespēju robežās nodrošināt ārstniecības iestādes ar audu transplantātiem.
(Grozīts ar MK 19.10.2011. noteikumiem Nr.824)
· 4. Lai īstenotu noteiktās funkcijas, centram ir šādi uzdevumi:
· 4.1. veikt dzīvo un mirušo personu tiesu medicīniskās ekspertīzes, ķīmiski toksikoloģisko izpēti, narkotisko, psihotropo un toksisko vielu, spirta, tā homologu un aizvietotāju noteikšanu, cilvēka bioloģiskā materiāla un seroloģisko izpēti, cilvēka bioloģiskā materiāla DNS genotipa noteikšanu;
· 4.2. veikt tiesu medicīniskās ekspertīzes, ja ir aizdomas par ārstniecības personu profesionālo pienākumu nepienācīgu pildīšanu; 
· 4.3. piedalīties normatīvo aktu projektu izstrādē un sniegt atzinumus par citu institūciju sagatavotiem normatīviem aktiem tiesu medicīnas jomā; 
· 4.4. veicināt cilvēktiesību pārkāpumu novēršanu tiesu medicīnas jomā; 
· 4.5. pēc tiesībaizsardzības institūciju darbinieku pieprasījuma organizēt profesionālās apmācības tiesu medicīnas ekspertīzes jautājumos;
· 4.6. sadarbībā ar medicīniska un juridiska profila augstskolām nodrošināt tiesu medicīnas nozares speciālistu sagatavošanu (arī pēcdiploma izglītību);
· 4.7. metodiski vadīt, koordinēt un praktiski nodrošināt apvienoto tiesu medicīnisko ekspertīžu nodaļu ekspertu darbību;
· 4.8. pēc valsts pārvaldes iestāžu pieprasījuma nodrošināt tās ar statistisko informāciju tiesu medicīnas jomā;
· 4.9. izņemt, sagatavot un glabāt neatpazīto un vardarbīgā nāvē mirušo personu bioloģisko materiālu līķa bioloģiskā materiāla arhīvā;
· 4.10. iegūt, apstrādāt, uzglabāt un izplatīt cilvēka audus.
· 4.11. veidot, uzturēt un papildināt centra pārziņā esošo valsts informācijas sistēmu "Tiesu medicīnas ekspertīžu informācijas sistēma" un izmantot to šo noteikumu 4.1., 4.2., 4.8., 4.9. un 4.10. apakšpunktā noteikto uzdevumu izpildē.
(Grozīts ar MK 28.04.2008. noteikumiem Nr.308; MK 19.10.2011. noteikumiem Nr.824)
· 5. Centram ir šādas tiesības:
· 5.1. pieprasīt un bez maksas saņemt no valsts un pašvaldību iestādēm informāciju, kas nepieciešama centra funkciju nodrošināšanai; 
· 5.2. slēgt līgumus centra darbības nodrošināšanai;
· 5.3. sadarboties ar valsts un pašvaldību institūcijām, kā arī biedrībām un nodibinājumiem, ekspertiem un ārvalstu institūcijām tiesu medicīnas jomā;
· 5.4.  (svītrots ar MK 19.10.2011. noteikumiem Nr.824);
· 5.5. sniegt maksas pakalpojumus, saņemt ziedojumus, dāvinājumus un ārvalstu finansiālo palīdzību;
· 5.6. atbilstoši kompetencei organizēt seminārus, konferences un kongresus.
(Grozīts ar MK 14.02.2006. noteikumiem Nr.138; MK 19.10.2011. noteikumiem Nr.824)
III. Centra darbības organizācija
(Nodaļa MK 19.10.2011. noteikumu Nr.824 redakcijā)
· 6. Centra darbu vada direktors. Centra direktors ir valsts civildienesta ierēdnis. Centra direktors pilda Valsts pārvaldes iekārtas likumā noteiktās tiešās pārvaldes iestādes vadītāja funkcijas. Centra direktoru ieceļ amatā un atbrīvo no amata veselības ministrs.
· 7. Centra direktoram var būt vietnieki, kuri ir valsts civildienesta ierēdņi.
· 8. Centra direktors nosaka centra organizatorisko struktūru.
· 9. Centra struktūrvienības ir departamenti, nodaļas un laboratorijas. Struktūrvienību vada struktūrvienības vadītājs. Struktūrvienības uzdevumi un funkcijas noteiktas direktora apstiprinātā struktūrvienības reglamentā.
IV. Centra darbības tiesiskuma nodrošināšana un pārskatu sniegšana
(Nodaļa MK 19.10.2011. noteikumu Nr.824 redakcijā)
· 10. Centra darbības tiesiskumu nodrošina centra direktors. Centra direktors ir atbildīgs par pārvaldes lēmumu pārbaudes sistēmas izveidošanu un darbību.
· 11. Centra struktūrvienību amatpersonu izdotos administratīvos aktus un faktisko rīcību var apstrīdēt, iesniedzot attiecīgu iesniegumu centra direktoram. Centra direktora lēmumu var pārsūdzēt tiesā.
· 12. Centra direktora izdotos administratīvos aktus un faktisko rīcību (izņemot šo noteikumu 11.punktā minēto lēmumu) var apstrīdēt Veselības ministrijā. Veselības ministrijas lēmumu var pārsūdzēt tiesā.
· 13. Centrs ne retāk kā reizi gadā sniedz veselības ministram pārskatu par pārvaldes funkciju izpildi un centram piešķirto valsts budžeta līdzekļu izlietojumu.

